巫山高
作者：范成大
朝代：宋

paragraphs: 濕雲不收煙雨霏，峽船作灘梢廟磯。
杜鵑無聲猿叫斷，惟有饑鴉迎客飛。
西真功高佐禹跡，斧鑿鱗皴倚天壁。
上有瑶簪十二尖，下有黄湍三百尺。
蔓花虯木風煙昏，蘚珮翠帷香火寒。
靈斿飄忽定何許，時有行人開廟門。
楚客詞章元是諷，紛紛餘子空嘲弄。
玉色頩顔不可干，人間錯說高唐夢。